﻿  CALITATEA VIEŢII ŞI CULTURA LAUREANA URSE rticolul de faţă reprezintă prima parte a unei analize mai ample şi mai aprofundate a relaţiei dintre cultură şi calitatea vieţii. Analiza prezentată este structurată în trei capitole: I. Calitatea A vieţii; II. Cultura; III. Cultură – calitatea vieţii. I. „Calitatea vieţii” cuprinde rădăcinile istorice ale problematicii calităţii vieţii şi problematica propriu-zisă a calităţii vieţii. Rădăcinile istorice sunt, în general, preocupările pentru viaţa oamenilor şi, în mod special, fericirea ca principală perspectivă a preocupărilor pentru viaţa oamenilor. Referitor la fericire este prezentat punctul de vedere al lui Aristotel, precum şi modul în care a evoluat abordarea fericirii, prezentat de Petre Andrei. În continuare este abordată apariţia conceptului de calitate a vieţii şi a cercetării calităţii vieţii, în lume şi în România. Se face referire explicită la cercetarea calităţii vieţii efectuată de Institutul de Cercetare a Calităţii Vieţii (prezentarea sumară a structurii cercetării şi identificarea locului culturii – în mod explicit – în această cercetare). II. „Cultura” cuprinde o încercare de a răspunde la întrebarea „Ce este cultura?” prin prezentarea mai multor abordări şi definiţii ale culturii. Este analizată sumar şi globalizarea culturală, apreciind importanţa acestui fenomen din perspectiva relaţiei dintre cultură şi calitatea vieţii. III. Şi, în final, sunt prezentate câteva consideraţii privitoare la relaţia cultură – calitatea vieţii: se reţin principalele dimensiuni ale culturii cu impact direct asupra calităţii vieţii. Demersul ştiinţific ce va continua va putea evidenţia şi alte perspective de analiză a relaţiei dintre cultură şi calitatea vieţii. Cuvinte cheie: calitatea vieţii, fericire, cultură, globalizare culturală. CALITATEA VIEŢII Rădăcini istorice Când spunem „calitatea vieţii” ne gândim la caracterul bun sau mai puţin bun al vieţii oamenilor. Până la apariţia acestui concept au existat secole de preocupare pentru viaţa oamenilor; principala perspectivă a acestei preocupări o reprezintă fericirea, problematica ei apărând încă în antichitate.  Adresa de contact a autorului: Laureana Urse, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România; e-mail: lauraurse@yahoo.com. CALITATEA VIEŢII, XIX, nr. 1–2, 2008, p. 33–51 34 LAUREANA URSE 2 Noi cunoaştem prea puţin modul cum oamenii din Antichitate îşi gândeau propria viaţă, ce sistem de valori aveau, ce mentalităţi aveau, ce idealuri aveau. Ne-a rămas însă opera unor gânditori, a unor mari filosofi; dar, între perspectiva lor asupra vieţii oamenilor şi perspectiva oamenilor obişnuiţi asupra vieţii lor, în mod cert existau mari diferenţe; o diferenţă între modul omului obişnuit de a-şi concepe fericirea, de exemplu, şi gânditorul, filosoful, este recunoscută chiar de Aristotel: „Desigur, nu fără temei, oamenii par să conceapă binele şi fericirea conform modului de viaţă pe care şi-l aleg…” (Aristotel, Etica Nicomahică, Editura Ştiinţifică şi Enciclopedică, Bucureşti, 1988, p. 11–12). Filosoful recunoaşte că „Există, de fapt, trei moduri de viaţă: cel pe care abia l-am menţionat («cel pe care şi-l aleg»), cel ancorat în treburile publice şi, în sfârşit, cel contemplativ”. „Cât despre viaţa celui ce urmăreşte câştigurile, ea este nefirească şi, evident, nu bogăţia este binele pe care-l căutăm”. Deşi „Fericirea are totuşi nevoie şi de bunuri exterioare…; căci este imposibil sau, în orice caz, nu este uşor să înfăptuieşti lucruri de seamă fiind lipsit de resurse. Multe se înfăptuiesc, ca prin intermediul unor instrumente, cu ajutorul prietenilor, bogăţiei sau puterii politice. Pe de altă parte, absenţa unor lucruri umbreşte fericirea, cum ar fi lipsa unor origini nobile, a unor copii reuşiţi, a frumuseţii” (op cit. p. 21). Pentru Aristotel însă „fericirea este o activitate a sufletului conformă cu virtutea perfectă” (ibidem, p. 28). „Omul fericit va fi acela care va acţiona totdeauna în conformitate cu virtutea perfectă de-a lungul întregii vieţi”. „Virtutea fiind de două feluri, dianoetică şi etică, cea dianoetică se naşte şi se dezvoltă mai ales prin intermediul învăţăturii (de aceea necesită experienţă şi timp), pe când cea etică se dobândeşte prin formarea deprinderilor…”. Modul în care a evoluat abordarea fericirii a fost analizat de sociologul Petre Andrei în lucrarea Problema fericirii. Fundamentul său etico-sociologic, elaborată între anii 1919–1921, pe baza prelegerilor ţinute la Facultatea de Filosofie din Iaşi. Petre Andrei considera fericirea ca un fenomen dependent de morală şi societate „… mobilul tuturor acţiunilor omeneşti, în ultimă instanţă, este eternul dor de mai bine, e tendinţa către o stare de mulţumire a vieţii, către fericire”. El identifică izvoarele psihologice ale fericirii pe două direcţii: direcţia subiectivistă (numai sufletul individual este izvorul fericirii) şi direcţia obiectivistă (fericirea este dependentă exclusiv de factori externi). În cadrul direcţiei subiectiviste de abordare a fericirii, izvoarele acesteia sunt diferite: raţiunea (concepţia intelectualistă), sentimentul (concepţia afectivă) şi voinţa (concepţia voluntaristă). P. Andrei regăseşte concepţia intelectualistă la Aristotel, dar şi la Platon (fericirea este plăcere purificată prin inteligenţă), la stoici (pentru a fi fericiţi trebuie să trăim conform naturii, dar esenţa naturii este raţiunea, fericirea stoică fiind exercitarea raţională a virtuţii), la Spinoza (singura fericire e aceea care rezultă din cunoştinţe, ceea ce presupune eliberarea de afecte, de pasiuni), la Leibniz (care deduce fericirea din virtute, virtutea fiind identificată cu perfecţiunea, iar aceasta constă în dobândirea de cunoştinţe). 3 CALITATEA VIEŢII ŞI CULTURA 35 Concepţia afectivă pune fericirea în dependenţă de funcţiunile biologice, de bunăstarea organică. Concepţia voluntaristă consideră fericirea ca un gen de plăcere izvorâtă din activitatea naturală liberă a omului, putând fi provocată prin voinţă persistentă. Din perspectiva obiectivismului, fericirea îşi are originea în lumea exterioară. Sufletul uman fiind doar receptiv la aceasta, el neputând înlătura ceea ce mediul impune. P. Andrei distinge între obiectivismul teologic şi obiectivismul social. Obiectivismul teologic a fost răspândit în Antichitate şi Evul Mediu; în perioada anterioară creştinismului şi a celorlalte mari religii monoteiste, omul crede în spirite şi în zei favorabili sau nefavorabili pentru viaţa oamenilor, aceştia putând doar să îmblânzească spiritele şi zeii. În Evul Mediu, fericirea supremă era considerată a fi produsul extazului religios, în cadrul căruia omul intră în contact direct cu Dumnezeu care revarsă fericire asupra individului. Extazul mistic este considerat obiectiv numai în ceea ce priveşte fericirea (venind de la Dumnezeu, este obiectivă). Obiectivismul social pune fericirea în dependenţa absolută de mediul social. În acest sens, P. Andrei aminteşte de Durkheim, care îl consideră pe individ ca fiind un produs exclusiv social, iar societatea este un tot exterior voinţei individului, cu putere coercitivă; omul nu-şi alege societatea în care s-a născut şi nici nu se poate desprinde de ea, căci educaţia ce i se dă îi formează sufletul într-o anumită direcţie, îl face accesibil fericirii pe care o înţelege şi o vrea societatea. Fericirea a fost analizată şi în opoziţie cu durerea; P. Andrei afirmă că anticii defineau fericirea prin plăcere şi mulţumire, predicând înlăturarea durerii din viaţă, în timp ce creştinismul consideră suferinţa ca un element necesar pentru completa dezvoltare a omului interior, iar definiţiile moderne admit ca note ale fericirii plăcerea şi suferinţa. La finalul analizei sale, P. Andrei afirmă că „Noi vom înţelege prin fericire mulţumirea durabilă a voinţei prin îndeplinirea dorinţelor şi realizarea scopurilor”. Noţiunea de fericire este de natură socială şi etică, pentru că individul izolat nu ar avea motive de mulţumire/ nemulţumire de natură biologică. Individul se simte fericit/ nefericit prin comparaţie între el şi ceilalţi; fericirea se bazează, deci, pe doi factori absolut necesari pentru constituirea acestui fenomen: individul şi societatea. Fericirea se bazează pe noţiunea de scop şi mijloc, omul putând avea trei feluri de scopuri: individuale, sociale şi umane; scopurile individuale sunt conservarea de sine şi perfecţiunea; scopurile sociale sunt altruismul şi realizarea binelui social; şi, în sfârşit, individul şi societatea sunt factori activi pentru realizarea unei realităţi supreme, care este umanitatea. Din punct de vedere teoretic, umanitatea este totalitatea valorilor culturale, este cultura umană acumulată. Din punct de vedere practic, umanitatea este un ideal etic care determină activitatea politică şi socială în genere, precum şi evoluţia istorică. Prin urmare, fericirea omenească se întemeiază pe următoarele elemente: scopul, respectiv crearea culturii umane, realizarea umanităţii; mijlocul, respectiv 36 LAUREANA URSE 4 dezvoltarea personalităţii. Iar sinteza fericirii cu datoria exprimă trebuinţa inerentă sufletului omenesc către fericire. Prezentarea oarecum extinsă a analizei făcută de sociologul român Petre Andrei cu privire la accepţiunea fericirii la diferiţi filosofi şi în decursul istoriei are o dublă semnificaţie: pe de o parte, analiza suplineşte orice altă prezentare din perspectivă istorică a abordării fericirii (ca rădăcină istorică a problematicii calităţii vieţii); pe de altă parte, ilustrează existenţa acestei preocupări şi în sociologia românească de la începuturile ei; căci este vorba, aşa cum am mai amintit, de o lucrare elaborată de Petre Andrei în anii 1919–1921, în condiţiile în care primul curs de sociologie a fost predat la Universitatea Bucureşti în anul 1897 de către C. Dimitrescu – Iaşi, iar la Universitatea din Iaşi de către C. Leonardescu, în acelaşi an. Calitatea vieţii Târziu, în raport cu problematica fericirii, apare conceptul de calitatea vieţii, respectiv în a doua jumătate a secolului al XX-lea. La mijlocul anilor ’60, cel care foloseşte primul termenul de calitatea vieţii este preşedintele american Lyndon Johnson, atunci când a lansat oficial programul „Marea societate”, care ar fi trebuit să fie una a unei calităţi înalte a vieţii americanilor. Dar, anterior acestui discurs, preocupările pentru calitatea vieţii oamenilor se fac simţite în discursurile şi operele unor sociologi şi economişti. Ceea ce pare să fie comun la aceştia este ideea că dimensiunea economică a vieţii şi calitatea bunurilor pe care le deţin oamenii nu sunt suficiente pentru o bună calitate a vieţii acestora. Referitor la apariţia cercetărilor de calitatea vieţii, profesorul Cătălin Zamfir identifică, în evoluţia „lumii capitaliste dezvoltate”, după al Doilea Război Mondial, trei etape: 1) reconstrucţia economică şi social-politică (care cuprinde perioada dintre sfârşitul celui de-al Doilea Război Mondial şi sfârşitul anilor ’50); 2) boomul economic (care cuprinde mai ales anii ’60 şi ’70); 3) noul stres economic şi expansiunea la „ultimele limite ale cuprinderii economice”, respectiv anii ’80–’90 („Evoluţia tematicii calităţii vieţii: o analiză sociologică”, în Calitatea vieţii în România, coord. Ioan Mărginean, Ana Bălaşa, Editura Expert, Bucureşti, 2002). „Tematica calităţii vieţii s-a constituit într-o «cută» a istoriei societăţii capitaliste”. „Tematica calităţii vieţii, care a explodat în anii ’60–’70 în Occident, a reprezentat o reacţie pozitivă de ieşire dintr-o neaşteptată criză umană a civilizaţiei capitaliste aflate în rapidă expansiune”. Anii la care face referire autorul sunt, în opinia acestuia, o perioadă în care s-a înregistrat în lumea occidentală un ritm rapid de creştere economică şi o explozie a oportunităţilor care a generat, la rândul ei, o explozie a aspiraţiilor; pentru o mare parte a populaţiei, oportunităţile au crescut mai mult decât nevoile de consum, de unde o disponibilitate pentru altceva decât consumul economic şi calitativ. În acest context, profesorul Cătălin Zamfir spune că a apărut o criză de sens uman a civilizaţiei capitaliste a consumului; în sociologie, răspunsul la această criză de sens uman a civilizaţiei capitaliste 5 CALITATEA VIEŢII ŞI CULTURA 37 occidentale a luat trei forme principale: orientările de valoare, tematica stilurilor de viaţă alternative şi tematica calităţii vieţii. În România, situaţia era cu totul alta: în a doua parte a anilor ’60 şi începutul anilor ’70 a avut loc o deschidere ideologică care, în opinia profesorului Cătălin Zamfir, a generat o orientare reformistă, mai precis, o tendinţă de a forţa reforma socialismului prin înglobarea unor teme curente din Occident. În acest context s-a asimilat şi tema calităţii vieţii; în anul 1984 a apărut cartea Indicatori şi surse de variaţie a calităţii vieţii (autor Cătălin Zamfir), precum şi lucrări pe tema stilurilor de viaţă, a modurilor de viaţă şi a calităţii vieţii – pe tot parcursul anilor ’80. În aceeaşi perioadă (anii ’80–’90), cercetarea calităţii vieţii a intrat într-un con de umbră în Occident, dispărând programele globale de umanizare a societăţii, situaţie pe care profesorul Cătălin Zamfir o deplânge. Apreciez că, indiferent de conjuncturile în care au apărut cercetările de calitatea vieţii, abordarea acestei tematici se dovedeşte extrem de utilă şi astăzi, atât în România postcomunistă, cât şi în alte contexte socioeconomice. Apreciez, de asemenea, că preocuparea pentru calitatea vieţii nu a dispărut în societatea occidentală, chiar dacă aceasta are probleme specifice perioadei actuale: stabilitate economică, creştere economică, situaţia economică mondială cu efecte directe asupra ţărilor din Occident, migraţia internaţională cu implicaţiile ei sociale, economice şi culturale, problematica mediului precum şi noua provocare numită terorism, care are implicaţii profunde în lume şi în fiecare dintre ţările occidentale. Toate aceste probleme afectează calitatea vieţii oamenilor. În acest context, o abordare globală a calităţii vieţii probabil că nu este eficientă, nu este utilă. Complexitatea situaţiilor cere, de multe ori, abordări secvenţiale. Şi, indiferent de teoriile postmoderniste, ambiţia omului de a fi un centru coerent al universului şi de a-l modela pe acesta după propria măsură s-a dovedit iluzorie; omul şi-a descoperit limitele şi erorile, de aceea în prezent valorizarea condiţiei omului este mai realistă. Nu cred că lumea contemporană, în diversitatea şi complexitatea sa, are nevoie exclusiv de o abordare umanistă globală, prin utilizarea conceptului de calitate a vieţii. Aceste abordări globale există, sunt prezente din două surse: organismele internaţionale, începând cu ONU, şi procesul globalizării. Iar „promovarea logicii nevoilor autentic umane” (prin programe globale) ridică o întrebare fundamentală: care sunt nevoile autentic umane? Există puncte de vedere diferite, în contexte culturale (mai ales) specifice; este suficient să ne gândim la particularităţile generate de religii, cu implicaţii asupra a ceea ce sunt „nevoi autentic umane”. Şi regimurile politice totalitare au tentaţia să promoveze „nevoi autentic umane”. Rămâne de văzut dacă globalizarea, în general, şi globalizarea culturală, în special, va impune, în cele din urmă, un punct de vedere comun cu privire la „nevoile autentic umane” sau va lăsa loc şi pentru manifestarea particularităţilor culturale, geografice, istorice. Profesorul Cătălin Zamfir consideră că „relansarea calităţii vieţii ca tematică centrală a preocupărilor globale va avea loc în anumite condiţii”: a) o lume scăpată 38 LAUREANA URSE 6 de stresul confruntărilor militare; terorismul contribuie în prezent la blocarea preocupărilor globale de dezvoltare umană; b) o lume eliberată de stresul unei competitivităţii brutale; c) intrarea într-un nou ciclu al dezvoltării social-umane. Răspunsul meu la acest punct de vedere este următorul: istoria cunoscută a civilizaţiei umane este însoţită de confruntări militare; oricât ar fi de dorită dispariţia confruntărilor militare, ea este iluzorie, într-o perspectivă la care nu putem gândi, pe care o putem imagina; competitivitatea pe care o observăm în lumea contemporană se originează în lupta pentru resurse, pentru putere (care presupune şi resurse), pentru dominaţie (asociată şi ea cu resursele); şi unde se termină competitivitatea brutală şi începe competitivitatea benefică? Această delimitare presupune subiectivism, relativitate şi, deseori, puternică încărcătură ideologică. Se va intra în mod cert într-un nou ciclu al dezvoltării social-umane; sunt însă multe necunoscute cu privire la caracteristicile acestui nou ciclu. Preocuparea pentru calitatea vieţii nu a dispărut, ci în anii ’80–’90 a intrat într-o nouă etapă; societatea capitalistă occidentală a răspuns nevoii de a se concentra pe subobiective şi pe probleme care afectează calitatea vieţii la nivel global sau secvenţial. Iar la sfârşitul anilor ’90, în România postcomunistă, cercetarea calităţii vieţii a devenit o necesitate şi o posibilitate de relansare a sociologiei. În România, după 1989, s-a relansat cercetarea calităţii vieţii prin înfiinţarea, la începutul anului 1990, a Institutului de Cercetare a Calităţii Vieţii. Contextul în care a apărut institutul şi implicit contextul în care s-a relansat cercetarea calităţii vieţii sunt total diferite de contextul apariţiei cercetării calităţii vieţii în Occident, sau în România, în anii ’60–’70. Concret, relansarea cercetării calităţii vieţii s-a produs în condiţiile trecerii de la un sistem politic la altul, al degradării nivelului de trai încă înainte de căderea comunismului, al degradării nivelului de trai la începutul perioadei postcomuniste, proces care a continuat în perioada postcomunistă, în condiţiile marilor transformări economice, sociale şi culturale care au avut loc după 1989. La înfiinţarea Institutului de Cercetare a Calităţii Vieţii şi, implicit, la relansarea cercetării calităţii vieţii şi a cercetării sociologice în general au contribuit şi factori externi sociologiei, iar rolul unor personalităţi este de necontestat. În acest context complex, cercetarea calităţii vieţii a început să se desfăşoare atât în cadrul unei analize generale efectuată sub numele de „Diagnoza calităţii vieţii”, cât şi în cadrul unor cercetări secvenţiale, ambele fiind la fel de necesare şi la fel de interesante pentru ceea ce se întâmplă în societatea românească; şi ambele perspective de cercetare au trebuit să ia în considerare atât problemele economice din societate cât şi probleme non- economice, respectiv culturale în accepţiunea cea mai largă, schimbările de valori, schimbările de mentalităţi, schimbările în sfera muncii, schimbări de stiluri de viaţă. Ceea ce s-a întâmplat în România este un exemplu de context în care poate fi relansată cercetarea calităţii vieţii, cu anumite particularităţi. 7 CALITATEA VIEŢII ŞI CULTURA 39 În cercetarea „Diagnoza calităţii vieţii”, efectuată de Institutul de Cercetare a Calităţii Vieţii, s-au avut în vedere mai multe dimensiuni (domenii) ale calităţii vieţii, fiecare dimensiune având indicatorii săi, precum şi cercetarea calităţii vieţii percepute, pe domenii ale vieţii; din cercetarea calităţii vieţii percepute au rezultat indicatori de autoevaluare şi, în final, clase de ierarhizare a calităţii vieţii percepute. De exemplu, cercetarea „Diagnoza calităţii vieţii”, realizată în anul 1999, a avut în vedere 21 de dimensiuni (domenii) ale calităţii vieţii, cercetarea calităţii vieţii percepute cuprinzând 9 domenii: I) Variabile factuale; II) Standardul economic; III) Calitatea percepută a vieţii; IV) Perceperea schimbării; V) Munca; VI) Comportamentul de timp liber; VII) Mediul uman; VIII) Îngrijorări (temeri); IX) Satisfacţia faţă de viaţă şi anumite comportamente ale acesteia. Au rezultat indicatori de autoevaluare. Din cercetarea realizată în 1999 s-au folosit 62 de indicatori de autoevaluare şi au rezultat 7 clase ierarhizate de calitate a vieţii percepute (Ioan Mărginean, Ana Bălaşa – coord., Calitatea vieţii în România, Bucureşti, Editura Expert, Bucureşti 2002). Unde regăsim cultura în cadrul acestor cercetări? – În cele 21 de dimensiuni (domenii) ale calităţii vieţii, cu următorii indicatori: număr de ore de emisie TV/săptămână, gradul de acoperire a teritoriului de transmisii radio, număr exemplare de cărţi editate anual/locuitor, număr de exemplare de ziare şi reviste/locuitor, ponderea cheltuielilor pentru cultură în PIB, facilităţi de ordin cultural (evaluare). – În cele 9 domenii ale calităţii vieţii percepute, respectiv în domeniul III – calitatea percepută a vieţii, care se referă la: condiţii de viaţă, evaluarea resurselor economice, condiţii de muncă, mediul social, serviciile economice, serviciile sociale, participarea socială şi politică, timpul liber. – În domeniul VI, din cele 9 domenii ale calităţii vieţii percepute, respectiv „comportament de timp liber” (tipuri de activităţi). În cele 7 clase ierarhizate de calitate a vieţii percepute, timpul liber îl regăsim în calitatea vieţii medie (IV) „Calitatea vieţii percepute în România”, autor Ioan Mărginean, în Calitatea vieţii în România, coordonatori Ioan Mărginean, Ana Bălaşa, Editura Expert, Bucureşti 2002, p. 66). Chestionarul pe baza căruia s-a efectuat cercetarea calităţii vieţii, percepute în anul 1999, cuprinde următoarele activităţi de timp liber: vizionare emisiuni de televiziune, lectură (literatură), citirea ziarelor şi a revistelor, cinematograf, spectacole (teatru, concert), întâlniri, petreceri cu prieteni şi rude, sport, biserică, excursii la sfârşit de săptămână şi activitate politică. La activităţile de mai sus se adaugă întrebările referitoare la Posibilităţile existente de petrecere a timpului liber (de recreere), cu răspunsuri pe o scală de 5 trepte, de la „foarte proaste” la „foarte bune”, precum şi la Cât de mulţumiţi sunteţi de modul în care petreceţi timpul liber? (cu răspunsuri pe o scală de 5 trepte, de la „foarte nemulţumit” la „foarte mulţumit”). Se adaugă întrebarea referitoare la cheltuielile lunare ale fiecărei gospodării în care s-a efectuat interviul pentru „cultură, şcoală, cărţi, spectacole”, precum şi întrebarea referitoare la numărul de cărţi avute în bibliotecă, în fiecare gospodărie care are bibliotecă. 40 LAUREANA URSE 8 CULTURA Ce este cultura? Tradiţia scolastică şi umanistă făcea din căutarea definiţiilor o condiţie prealabilă a oricărei cunoaşteri; ecourile acestei tradiţii au ajuns până în epoca modernă, chiar şi în cea contemporană, deşi cadrul gândirii moderne este mai puţin exigent din acest punct de vedere. Educaţi în spiritul definirii conceptelor pentru a putea face o analiză coerentă, mulţi dintre noi încă ne structurăm un demers ştiinţific pornind de la încercarea de a defini termenii. În acest sens se înscrie şi demersul de faţă de a identifica o definiţie a culturii. Pentru ca cititorul să nu fie dezamăgit, precizez că a da o definiţie a culturii este unul dintre cele mai dificile demersuri; după trecerea în revistă a unor încercări de definire a culturii, voi opta pentru o accepţiune a termenului de cultură care să permită apoi continuarea demersului ştiinţific pe linia relaţiei dintre cultură şi calitatea vieţii. Numărul definiţiilor culturii, identificate de cercetători, variază de la câteva zeci la peste două sute. Definiţiile cuprind, în general, totalitatea activităţilor omului, activităţi ce reflectă personalitatea dinamică a omului în ansamblul social, politic şi religios – de asemenea, dinamic. Definiţiile fie se înscriu într-un curent de gândire sociologic, fie reprezintă exclusiv un punct de vedere al unui cercetător, influenţat mai mult sau mai puţin de un curent de gândire. Dificultăţile definirii culturii rezultă din marea dispersie a perspectivelor şi finalităţilor pe care le implică definirea. Chiar identificarea primelor accepţii ale termenului de cultură este un demers dificil. Pentru unii cercetători, actualul termen de cultură este moştenit de la expresii din literatura latină; Cicero stabilea o echivalenţă între expresiile CULTURA ANIMI şi CULTURA AGRORUM (cultura umană şi cultura pământului); această echivalenţă reprezintă o transpunere a concepţiei clasice greceşti despre educaţie, concepţie dominată de NEMESIS, ARETE şi EURITMIA (limită, ansamblul de virtuţi nobile ale sufletului şi armonie superioară a personalităţii umane). Conţinutul cuvântului CULTURĂ variază în funcţie de timpul, locul şi tipul de societate luate în consideraţie. Cuvântul CULTURĂ este prezent într-un dicţionar german din anul 1793. În secolul al XVIII-lea se fixează înţelesul termenului de cultură ca educare a spiritului; la sfârşitul secolului al XVIII-lea şi începutul secolului al XIX-lea începe să fie utilizat termenul de cultură ca fenomen sociocultural în ştiinţele sociale germane (Kroeber, Klukhohn); iar în secolul al XIX-lea, odată cu marile şcoli de antropologie, termenul de cultură este supus unor operaţiuni de standardizare, dar cu unele particularităţi; la americani, termenul de cultură este legat mai mult de dezvoltarea materială şi tehnică, de tehnicile de transmitere a moştenirii sociale; şcolile etnologice consideră cultura ca fiind modurile de viaţă ale unui popor, relativ stabile, dobândite şi transmise de la o generaţie la alta, proces de transmisie în care cultura este supusă unor schimbări continui; şcolile moderne sunt centrate 9 CALITATEA VIEŢII ŞI CULTURA 41 pe modurile de comunicare, pe „comunităţile disciplinare” ale „producătorilor” specializaţi ai culturii (oameni de stat, artişti, literaţi etc.) şi, deci, pe o clasificare a valorilor, „vehiculelor” culturale şi a „obiectelor simbolice” împărtăşite de societate (Dicţionar de sociologie, coord. Cătălin Zamfir, Lazăr Vlăsceanu). În 1871, E. F. Taylor va defini cultura ca „ansamblul complex al cunoştinţelor, credinţelor religioase, al artei, moralei, obiceiurilor şi al tuturor celorlalte capacităţi şi obişnuinţe pe care le dobândeşte omul ca membru al societăţii”. În spaţiul german, american, francez şi englez au fost înregistrate nuanţe şi accepţiuni care ţin de particularităţile ştiinţei socioculturale din spaţiile geografice şi culturale amintite. Apoi, principalele curente sociologice îşi vor defini punctul de vedere cu privire la cultură, pe care o vor defini în consecinţă. Funcţionalismul se bazează pe următoarele elemente fundamentale: – unitatea culturii ca ansamblu organic (în toate culturile fiecare obiect, fiecare obicei, tradiţie sau realizare estetică reprezintă o parte indispensabilă a întregului organic); – o metodă ştiinţifică riguroasă, pornind de la analiza societăţilor arhaice; – proiectarea fiecărui element cultural într-un context global; – considerarea societăţii şi a culturii drept ansambluri organice, integrate într- o totalitate; – considerarea sensului profund al culturii ca un proces diferit de procesul de simplă adaptare la mediu (aşa cum îl considerase H. Taine) sau de raportul dialectic provocare – răspuns (A. Toynbee). Malinovski îşi întemeiază teoria despre cultură şi mai ales despre cultură ca ştiinţă pe următoarele concepte: comportament, mecanism, instrument. Din această perspectivă, cultura este considerată „o unitate bine organizată”, care permite indivizilor să se constituie în grupuri care, la rândul lor, devin grupuri organizate. Dar, introducând în analiză ideea de funcţie, el spune că obiectele culturale îndeplinesc o funcţie socială bine determinată, fiecare cultură reprezentând un ansamblu de elemente strâns legate între ele, ce alcătuiesc o structură unitară; în acest fel se stabileşte un dialog dinamic între om şi natură, care se traduce în faptul de cultură. Teoria ştiinţifică a culturii trebuie să se bazeze pe trei elemente: 1. considerarea omului ca fiinţă biologică (satisfacerea necesităţilor biologice de bază reprezintă prima condiţie a oricărei culturi); 2. capacitatea de organizare a omului ca fiinţă biologică, pentru a-şi putea realiza proiectele de viaţă culturală (omul trebuie să se organizeze potrivit unei tematici şi structuri precise); 3. capacitatea de instituţionalizare: „Este vorba de un concept ce implică un acord reciproc asupra unui ansamblu de valori tradiţionale care reunesc fiinţele umane”; acest concept implică un anumit tip de relaţii atât între oameni, cât şi între oameni şi mediul fizic natural sau artificial care îi înconjoară. 42 LAUREANA URSE 10 Aceste trei elemente ar trebui să facă parte dintr-o analiză funcţională şi instituţională a culturii. „Inventarea unui procedeu tehnologic, stabilirea unui principiu, o idee nouă, o revelaţie religioasă, o mişcare estetică rămân literă moartă într-o cultură dacă nu sunt integrate într-un grup de activităţi comune, organizate într-un mod adecvat”. Nicio cultură nu poate face abstracţie de un comportament organizat în vederea atingerii unor scopuri concrete. Nicio cultură nu poate evita definirea sa ca instituţie; instituţia este elementul concret şi unitatea de bază a culturii; ea se referă la „un grup de indivizi uniţi prin una sau mai multe sarcini comune, legaţi de o parte determinată a unui anume mediu, manipulând împreună un aparat tehnic şi supunându-se unui corpus de reguli”. În cadrul fiecărei culturi găsim instituţii diferite, cu ajutorul cărora omul îşi apără interesele vitale, conţinuturi diferite prin care îşi realizează aspiraţiile, coduri de legi şi morală care îi recompensează virtuţile şi îi pedepseşte greşelile; aceste instituţii se definesc apoi prin funcţiile lor, adică prin locul pe care îl ocupă în ansamblul cultură – societate. Deci, pentru a putea realiza actul cultural, omul trebuie să izbutească să se organizeze după un proiect precis, creator de instituţii. Având în vedere conceptele de: comportament uman, organizare, necesităţi, scopuri, instituţionalizare, instituţii, cultura este definită de Malinovski în următoarele modalităţi: – cultura este un fapt dinamic şi viabil, care există numai în măsura în care se raportează la un sistem de condiţii ce o garantează ca un organism viu, impulsionat de necesităţi, într-un mediu natural adecvat şi operând în cadrul unui grup social; – cultura este comportament uman organizat (iniţiativa individuală îşi îndeplineşte funcţiile culturale integrându-se grupului); – cultura este un ansamblu „care cuprinde unelte şi bunuri de consum, regulamente organice ale diverselor grupuri sociale, idei, arte, credinţe şi obiceiuri”. Malinovski consideră cultura ca o totalitate între organism şi mediul său secundar, între care există o interacţiune permanentă; fiinţele umane se conformează unor norme, obiceiuri, tradiţii, reguli, care rezultă din interacţiunea dintre procesele organice şi neîncetata ajustare şi manipulare a mediului înconjurător. În consecinţă: – cultura este un aparat instrumental folosit de om în rezolvarea problemelor concrete şi specifice; – cultura este un sistem de obiecte, activităţi, atitudini, fiecare dintre ele constituind un mijloc destinat atingerii unui scop; – cultura este o organizare de activităţi, atitudini şi obiecte în jurul unei necesităţi vitale, în vederea constituirii de instituţii (clan, trib, familie, comunităţi). Cultura este un ansamblu indivizibil ale cărui elemente sunt interdependente. 11 CALITATEA VIEŢII ŞI CULTURA 43 Malinovski nu a luat în considerare, iniţial, ideea de valoare, numai spre finalul activităţii sale oprindu-se şi asupra unor criterii axiologice de definire a culturii. La T. Parsons, locul central al concepţiei lui îl are conceptul de acţiune, iar analiza sociologică este întreprinsă în termeni de structură şi funcţie; el consideră structura ca fiind rezultatul unui proces de instituţionalizare care implică următoarele elemente fundamentale: roluri de participare la sarcini socioculturale, colectivităţi, norme sau modele şi valori. Funcţia este destinată să garanteze o stabilitate normativă, o integrare necesară, stabilirea de obiective, graţie combinării adecvate de mijloace şi scopuri, precum şi un proces de adaptare. Acţiunea include atât manifestări externe cât şi năzuinţe, dorinţe, idei şi sentimente. Există, în opinia lui Parsons, patru tipuri de acţiune: 1. în context biologic; 2. în context psihic, reprezentat de personalitate; 3. în context social, compus din interacţiunile dintre indivizi sau grupuri; 4. în context cultural, alcătuit din norme, modele, valori, ideologii şi sentimente (care formează obiectul antropologiei). Fiecărui context îi corespunde un sistem: biologic, social, cultural, toate alcătuind sistemul de acţiune. R. Linton (întemeietor, alături de Ruth Benedict şi Margaret Mead, al şcolii culturaliste americane) se întreabă ce îl face pe om să fie inventator şi nu un vehicul pasiv al culturii; răspunsul său este următorul: formele comportamentului uman nu pot fi explicate niciodată numai prin raportare la trebuinţe; un comportament, pentru a satisface o trebuinţă, trebuie să fie organizat pe baza raportării permanente la mediul în care acţionează individul; între individ şi mediul natural se interpune mediul uman. Mediul uman reprezintă un grup de indivizi organizat (societatea) şi un mod de a trăi (cultura). Interacţiunea individ – societate – cultură determină formarea majorităţii modelelor de comportament; standardele de comportament sunt numite de antropologi modele culturale. Societăţile se perpetuează învăţându-i pe indivizii din fiecare generaţie modelele culturale pe care se presupune că le ocupă în viitor. Totuşi, individul nu are un rol pasiv; nicio societate nu poate supravieţui fără inventatori; individul inventează pentru a răspunde la presiunile pe care le resimte şi inventează conform trebuinţelor proprii. Pentru Linton, cultura este modul de viaţă al oricărei societăţi. Obiectivele materiale trebuie incluse în cultură, datorită faptului că ele spun multe despre personalitate. Din punctul de vedere al individului, cultura societăţii din care face parte constituie ereditatea lui socială, distinctă de ereditatea biologică. Conceptul de cultură include fenomene de cel puţin trei ordine diferite: material (produse ale muncii), cinetic (comportamentul explicit) şi psihologic 44 LAUREANA URSE 12 (cunoştinţe, atitudini, valori împărtăşite de membrii societăţii). Aspectul explicit al culturii (produsele muncii şi comportamentul explicit) este principalul agent de transmise culturală. În cadrul aspectului implicit al culturii (psihologic), contactul cu cultura explicită şi experienţa derivată din acest contact recreează în fiecare individ stările psihice împărtăşite, care constituie cultura implicită. Pentru Linton, societatea este un grup organizat de oameni, iar cultura este grup organizat de modele culturale. „Cultura, în măsura în care reprezintă ceva mai mult decât o abstracţie construită de cercetător, nu există decât în spiritul indivizilor care alcătuiesc o societate. Ea îşi extrage toate caracteristicile din personalităţile lor. Şi invers, personalitatea fiecărui individ se elaborează şi funcţionează prin asociere constantă cu cultura societăţii”. Critica concepţiei culturaliste, de pe poziţiile structuralismului, este realizată de C. Lévi-Strauss; plasând tema şi problematica omului în punctul de intersecţie dintre natură şi cultură, el întâmpină dificultăţi în delimitarea planului culturii şi a planului naturii: „nicio analiză nu ne permite să surprindem punctul de tranziţie dintre faptele ce aparţin naturii şi cele ce aparţin culturii precum şi mecanismele articulării ei”. Lévi-Strauss arată că „noţiunea de cultură este de origine engleză, fiindcă Taylor a definit-o pentru prima oară ca acel tot complex care include obişnuinţe dobândite de om ca membru al societăţii”. „Ea se referă, aşadar, la deosebirile caracteristice existente între om şi animal, dând astfel naştere unei opoziţii, rămasă de atunci clasică, între natură şi cultură”. În problematica culturii, Levi-Strauss analizează relaţia dintre antropologia socială şi antropologia culturală, mai precis, asemănările şi deosebirile dintre acestea. „… antropologia culturală şi antropologia socială acoperă exact acelaşi program, una pornind de la tehnici şi de la obiecte pentru a ajunge la acea «supertehnică» care este activitatea socială şi politică; cealaltă pornind de la viaţa socială, pentru a descinde până la lucrurile asupra cărora îşi pune amprenta şi până la activităţile prin care se manifestă” (Antropologia structurală, p. 432). Şi totuşi, deosebirea subtilă dintre antropologia socială şi antropologia culturală este următoarea: antropologia socială a luat naştere prin descoperirea că toate aspectele vieţii sociale constituie un ansamblu semnificativ şi nu se poate înţelege un aspect fără a-l aşeza printre celelalte; deci o prioritate a întregului asupra părţilor. Antropologia culturală oferă o viziune dinamică, conform căreia sistemul de relaţii care uneşte între ele toate aspectele vieţii sociale joacă în transmiterea culturii un rol mai important decât aspectele considerate izolate. Continuând pe linia identificării unor definiţii ale culturii, prezentăm şi alte câteva exemple. – J. Dumazedier defineşte cultura ca „un ansamblu de noţiuni, atitudini, valori legate de viaţa societăţii şi viaţa individului; în cultură intervin munca, obligaţiile familiale, obligaţiile spirituale, timpul liber, într-un cuvânt – ansamblul vieţii cotidiene”. 13 CALITATEA VIEŢII ŞI CULTURA 45 „Domeniul cultural” cuprinde două subansambluri de reprezentări şi practici, diferenţiate după gradul lor de generalitate: a) forme macrosociale; b) procese microsociale şi locale. Formele macrosociale sunt asociate mecanismelor sociale şi instituţionale de „reproducţie culturală”; ele convertesc informaţia/comunicarea în marfă; impun tuturor conţinuturilor culturale logica particulară a culturii clasei dominante; ele cuprind şi dispozitive de păstrare şi de memorie colectivă (practici cotidiene, moduri de viaţă, cunoştinţe practice, utilizări casnice – relativ independente de cultura fundamentală, în care clasa dominantă vede singura cultură). – Pentru E. Morin, o cultură constituie „un corp complex de norme, simboluri, mituri şi imagini, ce pătrunde în intimitatea individului, îi structurează instinctele, îi orientează emoţiile”. – R. Boudon, în aceeaşi direcţie, afirmă: „Cultura poate fi definită ca ansamblul reprezentărilor şi practicilor sociale în ceea ce au ele ca nefuncţional”. Cultura constituie astăzi un registru în jurul căruia se ordonează un ansamblu de valori, aşteptări şi atitudini. – P. A. Sorokin afirmă că există trei componente pe care le presupune orice cultură: 1) un grup constituit; 2) mijloace de comunicare (vehicule); 3) un conţinut (semnificaţiile, valorile, normele). Componentele reacţionează unele asupra altora. – Pentru E. Sapir, cultura este o reţea de comportamente, o reţea de comunicare; comportamentele culturale au un caracter simbolic. Uneori putem înţelege accepţiunea termenului de cultură în mod indirect din lucrări ale unor autori privitoare la cultură. Spre exemplu, J. Burkhardt, în Cultura Renaşterii în Italia, apărută în 1860, analizează statul, dezvoltarea individului, universităţile şi şcolile, umanismul, descoperirea lumii şi a omului, viaţa de societate, moravurile şi religia. În mod explicit, Burkhardt consideră cultura ca fiind suma activităţilor spiritului, ce au loc în mod spontan şi care nu au valoare universală sau caracter obligatoriu; în raport cu statul şi religia, forma exterioară pe care o îmbracă cultura este societatea, iar la nivel superior, cultura constă în sociabilitate. Aproximativ un secol mai târziu, E. Shils a realizat o trecere în revistă a ceea ce înseamnă cultura rafinată, cultura înaltă, cultura elaborată, cultura de mijloc, cultura populară, cultura joasă. Globalizarea culturală Globalizarea, în general, este un „proces dinamic de intensificare şi interconectare a relaţiilor internaţionale ce produce schimbări structurale pe termen lung în plan tehnic, economic, politic şi sociocultural” (Enciclopedia dezvoltării sociale, coordonatori Cătălin Zamfir, Simona Stănescu, Editura Polirom, Iaşi, 2007, p. 281). Mai simplu spus, globalizarea este deplasarea de obiecte, semne şi oameni peste regiuni şi în spaţiul intercontinental. Ea se manifestă în mai multe forme, una dintre acestea fiind globalizarea culturală. În domeniul economic, globalizarea se manifestă în/prin schimburi comerciale, corporaţii transnaţionale şi 46 LAUREANA URSE 14 informatizarea producţiei. În domeniul politic, globalizarea se regăseşte în/prin instituţii internaţionale, organizaţii militare regionale şi centre de putere. Globalizarea în curs de desfăşurare este considerată de unii un fenomen pozitiv, iar de alţii – un fenomen negativ. Interdependenţa care rezultă din globalizare poate genera efecte benefice, dar poate obliga unele societăţi la reorganizări dureroase şi poate genera eşecuri de reorganizări. Efectele pozitive sau observate ale globalizării ţin de dezvoltare şi de efecte benefice ale acesteia asupra nivelului de trai al populaţiei. Efectele negative, reale sau invocate, sunt de cele mai multe ori legate de dezvoltarea polarizată din punct de vedere economic şi social, la nivel de zone sau ţări, precum şi pierderea diversităţii culturale. Atitudinea faţă de globalizare are şi o conotaţie ideologică, împotriva ei fiind mai ales mişcări sociale şi politice cu orientare de stânga, dar şi cele de extremă dreaptă, majoritatea regimurilor nedemocratice sau din societăţi caracterizate prin adversitate faţă de civilizaţia accidentală sau faţă de ţările occidentale; la globalizare contribuie tehnologia şi mai ales tehnologia informaţiei, dar şi ideologia liberală, implicit economia de piaţă, născute în spaţiul occidental, de unde iradiază în întreaga lume; iar ideologia liberală este asociată cu ideea de putere economică şi politică, cu ideea de dominaţie economică şi politică. Globalizarea culturală este percepută şi trăită cel mai intens şi cel mai direct de la nivelul unor zone şi sisteme de civilizaţii până la nivelul indivizilor. Ea este percepută şi trăită puternic în spaţiile de civilizaţie exclusiv primitoare de efecte ale globalizării, în general şi ale globalizării culturale, în special, dar şi în spaţiile de unde iradiază globalizarea (occidentul). Punctele de vedere referitoare la impactul globalizării au trei orientări: – hiperglobaliştii, care prevestesc omogenizarea lumii sub auspiciile culturii populare americane şi ale consumismului occidental; – scepticii, care accentuează superficialitatea şi, în general, calitatea inferioară a culturilor globale în comparaţie cu culturile naţionale, dar sunt preocupaţi şi de diferendele şi conflictele culturale în creştere de-a lungul unor falii geopolitice ale principalelor civilizaţii din lume; – transformiştii, care văd ca efect al globalizării culturale întrepătrunderea între culturi şi popoare, ce va genera noi culturi („hibrizi culturali”) şi noi reţele culturale globale. Indiferent de direcţia pe care o va căpăta globalizarea culturală, este cert că în momentul de faţă ea are un impact puternic asupra naţiunilor şi a statelor-naţiune. Există puncte de vedere conform cărora globalismul actual se deosebeşte de alte tendinţe universaliste anterioare (promovate de religie şi ştiinţă) prin apariţia unei condiţii umane globale, dublate de o conştiinţă globală; iar actorii sociali acţionează în perspectiva unui interes comun pentru rezolvarea unor probleme globale (resurse naturale, creşterea populaţiei, poluare etc.). Globalizarea actuală ridică problema redefinirii culturii, implicit reconsiderarea conceptului de societate, definit până acum după modelul tipului de comunitate reprezentat de statul-naţiune. 15 CALITATEA VIEŢII ŞI CULTURA 47 Consider că premisele de la care trebuie să pornim în analizarea globalizării culturale sunt următoarele: 1. globalizarea culturală (ca şi globalizarea în general) s-a manifestat în etape succesive în decusul istoriei; 2. astăzi conştientizăm globalizarea culturală atât în perspectivă istorică cât şi în prezent; 3. actuala globalizare culturală este mai amplă, comparativ cu globalizarea culturală desfăşurată în alte perioade istorice, este conştientizată (datorită tehnologiei informaţiei, televiziunii, radioului şi migraţiei internaţionale), este mai rapidă şi foarte diversă; 4. globalizarea culturală va afecta atât spaţiul civilizaţiei occidentale cât şi spaţiile de civilizaţie primitoare a factorilor de globalizare. Globalizarea culturală este precedată, în ordine istorică, de „întâlniri” culturale iniţial între triburi; apoi de „întâlniri” culturale între cetăţi şi state, de obicei în urma unor războaie din care au rezultat învinşi şi învingători şi când, fie s-a impus cultura învingătorilor, fie s-a produs un amestec cultural. Europa a cunoscut fenomenul „migraţiei popoarelor”, în urma căruia au dispărut popoare ori s-au format altele noi din amestecul de popoare. Ne apropiem de fenomenul globalizării culturale odată cu formarea marilor imperii, unde cultura elitelor imperiale se impune în tot imperiul. Trebuie făcută o menţiune specială cu privire la cuceririle rezultate din ceea ce, în manualele şcolare, se numea „descoperiri geografice” (făcute de Magelan, Columb ş.a.); a avut loc, în aceste cazuri, o extensie a unei culturi (în speţă, spaniolă şi portugheză) şi aproape distrugerea unor civilizaţii din culturile anterioare. Cred că prima formă de globalizare culturală cea mai apropiată de accepţiunea de astăzi este formarea religiilor mondiale. Unii cercetători apreciază că, la sfârşitul secolului al XVIII-lea, formele vechi de globalizare culturală au luat sfârşit prin apariţia statelor-naţiune, a culturilor naţionale, a instituţiilor culturale naţionale. Referitor la acest punct de vedere, consider că acele forme vechi de globalizare culturală au continuat în diverse zone ale planetei, dat fiind faptul că statele naţionale au apărut mai târziu, sfârşitul secolului al XVIII-lea fiind un moment semnificativ din acest punct de vedere, mai ales pentru Europa; aici s-au format noile ideologii (liberalismul şi socialismul), s-a dezvoltat ştiinţa modernă, punându-se bazele globalizării culturale moderne, care va iradia din Europa şi America de Nord; au continuat să existe mari imperii (coloniale), precum imperiile englez şi francez, dar şi cel austro-ungar şi rus, întârziindu-se formarea unor state naţionale; dispariţia acestor imperii a dus la formarea unor state naţionale sau a unor noi state în care elementul naţional era confuz. După această perioadă începe globalizarea culturală contemporană, favorizată şi de transformările tehnologice, evoluţiile economice, ideologice şi politice. 48 LAUREANA URSE 16 Dar agenţii cei mai influenţi de transmisie culturală sunt oamenii; deplasarea lor este direct legată de tipurile de transport modern; oamenii sunt purtători de practici culturale şi participă la comunicare (înţeleasă ca modalitate prin care elementele culturii sunt deplasate în timp şi spaţiu) prin prezenţa lor. Comunicarea se referă însă şi la alţi agenţi purtători de cultură: cărţi, documente, artefacte culturale de toate tipurile, de la cele profane până la cele erudite. În general, oamenii, prin prezenţa lor, acţionează ca agenţi purtători de cultură în mod inconştient, neintenţionat; acţiunile intenţionale sunt mai mult de tipul prozelitismului. Globalizarea culturală se referă însă la procese mai subtile de difuziune culturală; ea este, în primul rând, rezultatul unor interacţiuni culturale, favorizate şi sprijinite de infrastructuri şi instituţii care, chiar dacă nu au fost formate pentru a fi agenţi ai globalizării, au devenit astfel de agenţi; este cazul radioului, televiziunii, telecomunicaţiilor, industriei muzicii şi industriei filmului. Telecomunicaţiile, mai ales în perioada de după al Doilea Război Mondial, şi-au extins aria de cuprindere, ceea ce le-a transformat într-un factor activ şi major al globalizării culturale. Dintre toate mijloacele electronice moderne de comunicare, radioul a fost globalizat cel mai uşor, radiodifuziunea fiind un agent semnificativ de difuziune culturală (chiar dacă el poate fi şi un instrument al localismului cultural şi al consolidării identităţii locale prin staţiile etnice). În ciuda potenţialului de difuzare transnaţională, iniţial staţiile de televiziune erau exclusiv naţionale. Apoi schimbările tehnologice şi politice au contribuit la globalizarea televiziunii ca mijloc de comunicare şi ca industrie. Muzica s-a adaptat cel mai eficient la globalizare, datorită faptului că exprimarea muzicală şi impactul ei primar nu depind obligatoriu de limbă; apoi muzica a primit sprijinul tehnologiei pentru stocarea, transportarea şi reproducerea sunetelor muzicale. Cinematografia – deşi are o producţie mai mică, comparativ cu televiziunea, volumul de cărţi editate şi numărul de ziare existente – are un loc special în globalizarea culturală: vizionarea s-a extins dincolo de locul/zona de realizare, filmele produse sunt realizate din ce în ce mai des de o forţă de muncă multinaţională itinerantă, iar coproducţiile – în unele zone ale lumii – devin tot mai numeroase. Şi nu în ultimul rând, turismul a devenit una dintre formele şi căile de globalizare culturală. Dar infrastructurile şi instituţiile nu-şi pot produce efectele în globalizarea culturală fără limbi şi competenţe lingvistice comune; există limbi care joacă un rol esenţial în globalizarea culturală (araba, hindi, rusa, chineza, franceza, spaniola), însă în centrul sistemului global lingvistic este engleza. Există, fără îndoială, şi factori de rezistenţă la globalizare. Cel mai important dintre aceştia este considerată religia; ea se asociază cu tradiţii culturale istorice laice, continuând să tempereze globalizarea culturală şi limitând-o la cultura de consum specifică societăţii moderne. 17 CALITATEA VIEŢII ŞI CULTURA 49 Rămâne însă de luat în considerare şi efectul globalizării culturale asupra religiilor: ele trebuie să dea răspunsuri adecvate pentru a-şi menţine influenţa. Unii analişti vorbesc chiar de o criză a marilor religii mondiale, lumea islamică părând să fie cea mai puternic afectată de globalizarea culturală sau, cel puţin, cea care se manifestă cel mai virulent în faţa globalizării culturale. III. CULTURĂ – CALITATEA VIEŢII: PRELIMINARE CONSIDERAŢII Cea mai dificilă problemă, în contextul acestei analize, o reprezintă accepţiunea termenului de cultură. Ca o sinteză a definiţiilor culturii, se poate concluziona: – cultura este creaţia spiritului uman; – cultura îl diferenţiază pe om de animal; – cultura este spaţiul (intelectual şi material) creat de om, diferit de mediul natural. În general, cultura este definită prin aspecte materiale (din perspectiva a ceea ce simbolizează ele) şi prin aspecte non-materiale, acestea fiind cele care predomină în definirea culturii. Aspectele materiale se regăsesc în: unelte, obiecte şi bunuri de consum, artefacte şi produse ale activităţilor specializate şi profesionalizate din domeniul artelor. Aspectele non-materiale ale culturii sunt: – valori – acţiuni – artă a. b. d. – norme – atitudini – ştiinţă – mituri – comportamente – literatură – simboluri – obiceiuri – aptitudini c. – credinţe – preferinţe – mentalităţi – abilităţi – cunoştinţe – ideologii Sau, altfel spus, cultura cuprinde experienţa trăită şi creativă a indivizilor, discursurile profesionalizate şi specializate ale artelor, corpus de artefacte, texte şi obiecte, produsele specializate ale industriilor de cultură, expresiile culturale spontane şi neorganizate ale vieţii de zi cu zi, precum şi interacţiunile complexe dintre toate acestea. D. Chirot specifică câteva accepţiuni ale termenului de cultură pe care le foloseşte în cartea „Societăţi în schimbare”: – cultura ca înmagazinare de cunoştinţe existente în orice societate; – cultura cuprinde mijloacele de comunicare: limbaj, arte, modul de exprimare a sentimentelor; 50 LAUREANA URSE 18 – cultura cuprinde şi gândurile oamenilor cu privire la sensul existenţei, interpretări ale universului social şi fizic; „această parte a culturii ne ajută să decidem cât de satisfăcătoare sau nesatisfăcătoare sunt vieţile noastre”. În general se subliniază permanenta interacţiune dintre elementele constitutive ale culturii. În ceea ce priveşte schimbările culturale, există autori care consideră că acestea au un loc permanent şi treptat, chiar dacă devin vizibile numai în anumite momente sau perioade, dar există şi autori care apreciază că modificările în evoluţia culturală nu apar treptat, ci sunt grupate în perioade de schimbări discontinui, urmate de perioade de relativă stabilitate. În acest context poate interveni analiza problematicii globalizării, a formelor ei de manifestare. În ceea ce priveşte relaţia cultură – calitatea vieţii, prima întrebare este: Unde poate fi prezentă cultura în studierea calităţii vieţii? În domeniile calităţii vieţii. În domeniile calităţii vieţii percepute. În analize privind relaţia directă/indirectă dintre cultură şi calitatea vieţii, analize care pot fi realizate distinct de cercetări de tipul „Diagnoza calităţii vieţii”. Aceste analize pot pleca de la definiţia culturii, de la componentele culturii. În mod direct, calitatea vieţii este influenţată de obiceiuri, norme, valori, simboluri, mentalităţi. Calitatea vieţii este şi rezultatul unor atitudini şi comportamente, a unor preferinţe şi aptitudini. Relaţia cultură – calitatea vieţii poate fi analizată şi din perspectiva produselor comercializate ale industriilor de cultură prezente în viaţa oamenilor, a practicilor culturale şi a semnificaţiei lor în viaţa oamenilor. În mod indirect, relaţia cultură – calitatea vieţii poate fi abordată şi din perspectiva ştiinţei. Toate aceste probleme, ca şi altele ce vor rezulta pe parcursul demersului ştiinţific ce va fi întreprins, vor face obiectul unei analize ştiinţifice ale cărei rezultate urmează să fie publicate. BIBLIOGRAFIE SELECTIVĂ 1. Andrei, P., Opere sociologice, I, Sociologia cunoaşterii şi a valorii, Bucureşti, Editura Academiei RSR, 1973. 2. Bărbulescu, A., Democraţia, islamul şi „sfârşitul istoriei”, „Revista Română de Sociologie”, nr. 1–2, 2002. 3. Boudon, R., Tratatul de sociologie, Bucureşti, Editura Humanitas, 1993. 4. Chelcea, L., Cultură şi dezvoltare: perspectiva antropologiei culturale, în O nouă provocare: Dezvoltarea socială, coordonatori C. Zamfir, L. Stoica, Editura Polirom, Iaşi 2006. 5. Chombart, de Lauve, P.-H., Cultura şi puterea, Bucureşti, Editura Politică, 1982. 6. Connor, S., Cultura postmodernă, o introducere în teoriile contemporane, Bucureşti, Editura Meridiane, 1999. 7. Held, D., McGrew, A., Goldblatt, D., Perraton, J., Transformări globale. Politică, economie şi cultură, Iaşi, Editura Polirom, 2004. 19 CALITATEA VIEŢII ŞI CULTURA 51 8. Lallement, M., Istoria ideilor sociologice, vol. II, Bucureşti, Editura Antet, 1998. 9. Lévi-Strauss, C., Antropologia structurală, Bucureşti, Editura Politică, 1978. 10. Linton, R., Fundamentul cultural al personalităţii, Bucureşti, Editura Ştiinţifică, 1968. 11. Mărginean, I., Calitatea vieţii în România, Bucureşti, Editura Expert, 2002. 12. Moles, A. A., Sociodinamica culturii, Bucureşti, Editura Ştiinţifică, 1974. 13. Noica, C., Modelul cultural european, Bucureşti, Editura Humanitas, 1993. 14. Shils, E., The Intellectuals and the Powers and other Essays, Chicago, The University of Chicago Press, 1972. 15. Thiery, de Montbrial, Acţiunea şi sistemul lumii, Bucureşti, Editura Expert, 2003. 16. Ungureanu, M., Identităţi ale civilizaţiei naţionale şi globale, „Revista Română de Sociologie”, nr. 1–2, 2002. 17. Voicu, B., Voicu, M. (coordonatori), Valori ale românilor: 1993–2006. O perspectivă sociologică, Bucureşti, Institutul European, 2007. 18. Zamfir, C., Stănescu, S. (coordonatori), Enciclopedia dezvoltării sociale, Iaşi, Editura Polirom, 2007. he present paper is the first part of a wider and more profound analysis of the relation between culture and the quality of life; the analysis consists of three chapters: I. Quality of life; II. T Culture; III. Culture – quality of life. I. “Quality of life” includes the historical roots of the quality of life problematic and the actual problems of the quality of life. The historical roots are, generally, the concerns for people life, and, in particular, for people happiness. The paper presents Aristotle's opinion on happiness and they way the approach of happiness evolved, as presented by Petre Andrei. The paper presents, subsequently, the emergence of the quality of life concept, worldwide and in Romania. Explicit reference is made to the quality of life surveys conducted by the Institute for Quality of Life Research (brief presentation of the research, identifying the place of culture within this research). II. “Culture”, consists of an attempt to answer the question “What is culture?” by presenting several approaches and definitions of the culture. The cultural globalization is also approached, evaluating the importance of this phenomenon from the perspective of the relation between culture and quality of life. III. Finally, the paper presents the first considerations on the relationship between culture – quality of life: the main dimensions of the culture bearing a direct impact on the quality of life are presented. The subsequent scientific approach will also attempt to reveal other perspectives of analysis of the relationship between culture and the quality of life. Key words: quality of life, happiness, culture, cultural globalization. 52 LAUREANA URSE 20 